25/08/2021 | Administración LocalMunicipal
Cerceda
Secretaría
Convocatoria extraordinaria de axudas municipais ó alumnado para adquisición de material informático.

ANUNCIO Convocatoria extraordinaria de axudas municipais ó alumnado para adquisición de material informático. En Xunta de Goberno Local, celebrada o 19/08/2021, adoptouse entre outros, o acordo de aprobación das bases reguladoras da convocatoria extraordinaria de axudas municipais ó alumnado para adquisición de material informático, que se publican, como anexo, para xeral coñecemento, e os efectos de inicio de cómputo de prazo de solicitude. Cerceda, 20 de agosto de 2021. O Alcalde-Presidente, Juan Manuel Rodríguez García. ANEXO BASES REGULADORAS DA CONVOCATORIA EXTRAORDINARIA DE AXUDAS MUNICIPAIS AO ALUMNADO PARA ADQUISICIÓN DE MATERIAL INFORMÁTICO EXPOSICIÓN DE MOTIVOS A situación de crise sanitaria provocada polo COVID-19 determinou unha serie de medidas e restricións que levaron ao confinamento da cidadanía e á paralización da actividade de moitos sectores produtivos, incidindo directamente na socioeconomía e no benestar das familias. Un dos gastos que tiveron e que teñen que soportar as familias son os relativos á educación e escolarización dos seus fillos e fillas, necesitando adquirir material de protección pero tamén equipamentos informáticos para poder levar a cabo nos casos necesarios unha educación semi presencial ou a distancia. Ante estas circunstancias cobra maior importancia se cabe, a necesidade de facer efectivo o principio de igualdade no exercicio do dereito á educación e compensar a aquelas familias que polas súas condicións económicas teñan máis dificultades para afrontar este tipo de gastos. O Concello de Cerceda trata así de promover o benestar social, contribuíndo a paliar os efectos da crise, as diferenzas sociais, os riscos de exclusión, favorecendo e garantindo a integración dos nenos e das nenas no sistema educativo.1. OBXECTO. O obxecto das presentes bases é regular as normas polas que se rexerá a convocatoria extraordinaria que efectúa o Concello de Cerceda para a concesión de axudas económicas dirixidas as unidades familiares para a adquisición de equipamentos informáticos, coa finalidade de incrementar o número de fogares con recursos tecnolóxicos axeitados ante a necesidade, cada vez maior, para poder levar a cabo nos casos necesarios unha educación semi presencial ou a distancia. A axuda vai dirixida ao alumnado residente no concello de Cerceda e que estea matriculado nun centro de ensino e que curse: educación primaria, secundaria, bacharelato, formación profesional de grao medio ou superior ou estudos universitarios. Esta convocatoria réxese pola Ordenanza Xeral de Subvencións do Concello de Cerceda (BOP núm.120, de 26 de xuño) 2. GASTOS SUBVENCIONABLES 1. Subvencionaranse os gastos derivados da compra de: a) ordenador de mesa e pantalla b) ordenadores portátiles c) gastos destinados a asegurar a conectividade mínima aos recursos dixitais: enrutador, amplificador de sinal, cámara web, altofalantes, auriculares e rato. d) Impresoras, teclados ou pantallas.2. Non é obxecto de financiación desta convocatoria os gastos derivados da compra de tabletas, libros electrónicos e/ou teléfonos intelixentes.3. CONTÍA DAS AXUDAS O importe das axudas virá determinado segundo a renda per cápita mensual da unidade familiar, que se calculará de acordo co establecido no punto 6 das presentes bases e, o tipo de equipamento informático que a persoa solicitante precise adquirir A contía das axudas é a seguinte: A persoa solicitante poderá solicitar a axuda para a adquisición de calquera tipo de equipamento sinalado na táboa, coa excepción de que os equipamentos dos apartados 1 e 2 son incompatibles entre sí, polo que, soamente se poderá acceder a financiación de un deles. No caso de que o importe das axudas concedidas sexa superior ao crédito dispoñible, ratearase este entre todas as solicitudes de xeito que as axudas concedidas sufrirán unha diminución proporcional da cantidade concedida. No caso contrario, se unha vez concedidas as axudas continúa existindo crédito dispoñible propoñeranse para a súa concesión ao alumnado solicitante que inicialmente non fora considerado como beneficiario por superar os ingresos esixidos, sempre de menor a maior segundo os ingresos.4. PERSOAS BENEFICIARIAS Poderán solicitar as presentes axudas as persoas físicas, pai, nai, titor/a, familia acolledora ou calquera outro que ostente a tutela de un/unha menor escolarizado en algún centro de ensino público ou concertado nos que se impartan estudos de educación primaria, secundaria, bacharelato, formación profesional de grao medio e superior ou estudos universitarios que reúnan os requisitos establecidos no punto 5 destas bases. Así mesmo, tamén poderán solicitar as axudas os/as estudantes maiores de idade.4.1. Consideración de unidade familiar Para os efectos previstos nestas bases, considérase que forman parte da unidade familiar: · Pai e nai non separados legalmente e, se é o caso, o/a titor/a ou persoa encargada da garda e protección do/a menor, e os/as fillos/as que figuren empadroados/as e residan no domicilio familiar, solteiros e menores de 26 anos ou de maior idade cando teñan algunha discapacidade. · Cando non exista vínculo matrimonial a unidade familiar entenderase constituída polo pai, a nai e todos os descendentes que convivan con eles e que reúnan os requisitos do punto anterior. · No caso de separación ou divorcio, non se considerará membro computable aquel deles que non conviva coa persoa beneficiaria da axuda. Non obstante, se fose o caso, terá consideración de membro computable o novo cónxuxe ou persoa unida por análoga relación e as rendas incluiranse dentro do cómputo da renda familiar. A separación ou divorcio acreditarase mediante sentenza xudicial que o determine ou convenio regulador onde conste a custodia do menor. No seu caso, terase en conta tamén o importe percibido en concepto de pensión de alimentos do pai/nai que non conviva co/a alumno/a. Neste suposto, a persoa destinataria da axuda será o pai ou nai que teña atribuída a custodia do/a menor, de acordo co establecido no convenio regulador ou sentenza xudicial. · No caso de ter separación ou divorcio dos proxenitores con custodia compartida acreditada mediante sentenza xudicial, as rendas de ambos proxenitores incluiranse dentro do computo da renda familiar. · As separacións de feito acreditaranse mediante certificado de convivencia ou auto de medidas provisionais. · A condición de familia monoparental entenderase pola formada por unha única persoa proxenitora que non conviva con outra persoa coa que manteña unha relación análoga á conxugal e sempre que a outra persoa proxenitora non contribúa economicamente ao sustento do/a menor. En ningún caso poderán ser destinatarios das axudas os proxenitores privados da patria potestade do seus fillos, ou se a tutela ou a garda fora asumida por unha institución pública.5. REQUISITOS.1. Poderán ser beneficiarios/as desta axuda as persoas que cumpran cos seguintes requisitos: a) Estar empadroado/a e residir de xeito efectivo no concello de Cerceda e convivir cos menores para os que se solicita a axuda. b) Estar ao día no pagamento das obrigas tributarias co Concello de Cerceda. c) Que a/o alumna/o para quen se solicita a axuda estea matriculado en educación primaria ou secundaria nalgún dos centros públicos de Cerceda (poderá eximirse este requisito cando se considere que está xustificada a escolarización nun centro fóra do termo municipal, por parte do persoal técnico de servizos sociais), no caso de bacharelato, formación profesional de grado medio ou superior, ou universitarios deberán estar matriculados en centros públicos ou concertados. d) Que o/a alumno/a para o/a que se solicite a axuda non supere os 25 anos de idade. e) Non ter pendente de xustificar ningunha subvención que lle concedese o Concello de Cerceda no exercicio anterior, ou ter desistido de forma motivada e por escrito. f) Pertencer a unha unidade familiar cunha renda per cápita mensual igual ou inferior a 1,2 veces o IPREM g) Cumprir cos requisitos establecidos no artigo 13 da Lei 38/2003 do 17 de novembro, Xeral de Subvencións. Terase que acreditar con anterioridade a ditarse a proposta de resolución que se atopa ó corrente no cumprimento das súas obrigas tributarias e da Seguridade Social. h) Que a adquisición do equipamento se producise entre o 1 de xaneiro de 2021 e a data de finalización do prazo de xustificación desta convocatoria.6.- CÁLCULO DA RENDA PER CÁPITA FAMILIAR MENSUAL 1. Enténdese por renda per cápita familiar mensual, a renda familiar dividida entre o número de membros da unidade familiar computables e entre seis meses. No caso de que algún membro da familia computable teña recoñecida unha discapacidade igual ou superior ao 33% computará por dous. No caso das familias consideradas monoparentais (segundo o establecido no punto 4.1) o/a proxenitor/a computará por dous.2. Para o cálculo da renda per cápita familiar terase en conta os datos económicos dos meses desde febreiro ata xullo do ano 2021 (ambos incluídos) e o importe do IPREM mensual (indicador público de renda de efectos múltiples) do ano 2021 que é de 564,90 euros mensuais.3. A renda familiar obterase da suma das rendas de cada un dos membros computables da familia (de acordo co establecido no punto 4.1) que obteñan ingresos de calquera natureza.7. SOLICITUDES E DOCUMENTACIÓN 1. A persoa solicitante da axuda terá que presentar xunto coa solicitude a documentación orixinal que se relaciona a continuación de tódolos membros da unidade familiar que sexan maiores de idade (segundo o establecido no punto 3 das presentes bases). 2. Se a persoa solicitante tamén presentou a solicitude para a axuda municipal para escolarización para o curso 2021-2022 non ten a obriga de volver a presentala, agás a documentación específica desta convocatoria. Neste caso, terá que indicalo na solicitude.3. Documentación: a) Solicitude da axuda completamente cuberto, no que se especificará o nome do/a menor, o centro escolar e o nivel escolar que cursará no 2021-2022 e o tipo de equipamento informático que precisa adquirir.(Anexo I) b) Xustificante da matrícula escolar para o curso 2021-2022 no caso de que o/a alumno estea matriculado nun centro fóra do termo municipal c) Anexos II, III e IV debidamente cumprimentados. d) Orzamento detallado do coste dos equipamentos informáticos que se van a adquirir. No caso dos adquiridos dende o 01/01/2021, presentarán a factura do gasto realizado. e) DNI/NIE/pasaporte en vigor da persoa solicitante da axuda f) Libro de familia ou documento análogo que os substitúa, de ser o caso. g) Certificado de discapacidade, de ser o caso. h) No caso de separación ou divorcio, sentenza ou convenio regulador. En situación de non pagamento da pensión, copia da solicitude de execución de sentenza presentada perante o xulgado ou xustificante do inicio das actuacións. i) No caso de unións de feito con fillos/as recoñecidos, sentenza de garda, custodia e alimentos, así como xustificantes das achegas económicas establecidas na mencionada sentenza. En situación de non pagamento copia da solicitude de execución de sentenza presentada perante o xulgado ou xustificante do inicio das actuacións. Na situación de impago nos casos recollidos nos apartados h) e i), se non se presenta a documentación especificada, considerarase que se está recibindo a contía por pensión compensatoria ou de alimentos establecido inicialmente, computando esas cantidades como ingresos efectivos j) No caso en que os menores estean en situación de acollemento familiar por resolución administrativa ou auto xudicial, deberase acreditar mediante copia do certificado do organismo competente e, se é o caso, a contía de remuneración. k) Informe de vida laboral completo e actualizado da Tesourería da Seguridade Social. No caso de telo solicitado presentarase a copia do xustificante da mencionada solicitude e o informe achegarase en canto sexa emitido e recibido. l) Certificado do IBAN bancario onde se vai a realizar o ingreso da axuda a nome da persoa solicitante. m) Tarxeta de demandante de emprego n) O empadroamento e convivencia comprobarase de oficio dende o departamento de Servizos Sociais.4. Documentación para a xustificación dos ingresos da unidade familiar: a) Persoas traballadoras en activo: - Por conta allea: fotocopia das nóminas dos meses de febreiro a xullo incluída a nómina da paga extra, de ser o caso. - Por conta propia: fotocopia do pagamento a conta do IRPF dos dous últimos trimestres. - Traballadores da agraria: xustificación dos ingresos relativos á mesma, dos meses de febreiro a xullo - En situación de ERTE: xustificación dos ingresos dos meses de febreiro a xullo b) Persoas que perciben una pensión/ prestación: - Pensións/prestacións procedentes do INSS, ISM, da Xunta de Galicia, clases pasivas ou calquera outra, incluídas as percibidas do estranxeiro: xustificante da pensión dos meses de febreiro a xullo - Persoas demandantes de emprego con prestación/subsidio: certificado da prestación dos meses de febreiro a xullo, con indicación da contía mensual que corresponda e período recoñecido. - Perceptores de RISGA: a documentación figura no Departamento de Servizos Sociais polo que non terán que achegar xustificación da contía mensual. - No caso de acollemento familiar remunerado: xustificación da contía mensual da prestación.8. PRAZO DE SOLICITUDE As persoas solicitantes deberán presentar a súa instancia coa documentación requirida en cada caso, no Rexistro Xeral do Concello de Cerceda ou tramitala por calquera das formas previstas no Art.16 da Lei 39/2015, de Procedemento Administrativo Común das Administracións Públicas, no prazo de 20 días a contar a partir do día seguinte á publicación da convocatoria no Boletín Oficial da Provincia da Coruña.9. TRAMITACIÓN E RESOLUCIÓN DAS SOLICITUDES A instrución do procedemento de concesión das axudas corresponde ao persoal do Departamento de Servizos Sociais que, realizará de oficio, cantas actuacións estime necesarias para a determinación, coñecemento e comprobación dos datos en virtude dos que deberá formularse a proposta de resolución. Aos efectos previstos no artigo 24 da Lei Xeral de Subvencións o órgano instrutor emitirá un informe proposta coa listaxe provisional no que se faga constar que da información que obra no seu poder despréndese que as persoas beneficiarias cumpran cos requisitos para poder acceder ás axudas. Se non se achega toda a documentación requirida para solicitar as axudas, as persoas interesadas disporán dun prazo de 10 días naturais para presentar as reclamacións oportunas e/ou emendar documentación. Á vista das alegacións presentadas, o órgano instrutor formulará a proposta de resolución definitiva. De non presentarse alegacións ou no caso de que este trámite non fose necesario de acordo co establecido no parágrafo anterior, a proposta de resolución provisional terá automaticamente o carácter de proposta de resolución definitiva. A resolución definitiva deberá conter a relación das persoas beneficiarias e o importe da axuda concedida, a desestimación do resto das solicitudes indicando o motivo da mesma. Tanto a resolución provisional como a resolución definitiva serán publicadas no taboleiro de anuncios do Concello de Cerceda e na páxina web municipal ( www.cerceda.org ). Estas publicacións substituirán á notificación nos termos que se establecen nos artigo 59 e 60 da Lei 39/2015, de 1 de outubro, do Procedemento Administrativo Común das Administracións públicas. O órgano competente para a concesión das axudas será a Xunta de Goberno Local previo informe da Intervención Municipal. A modificación de calquera das circunstancias que se tiveran en conta para a concesión das axudas poderá dar lugar á modificación da resolución.9.1. Prepago Efectuarase o prepago da axuda concedida para que as persoas beneficiarias teñan máis facilidade para poder adquirir o equipamento informático que precisen. A ordenación do pago das axudas corresponde ao Alcalde Presidente do Concello de Cerceda logo do informe Intervención. O aboamento das axudas farase efectivo por medio de ingreso na conta bancaria da entidade financeira sinalada pola persoa solicitante na documentación achegada.10. XUSTIFICACIÓN A xustificación da axuda farase coa presentación no Rexistro Xeral do Concello de Cerceda da seguinte documentación: - Solicitude de xustificación (Anexo V) - As facturas orixinais que acrediten o gasto realizado e que deben estar datadas a partir do 1 de xaneiro de 2021. As facturas deberán de conter os seguintes requisitos: · Nome, razón social e NIF/CIF de quen emite a factura · Desagregación do IVE ou imposto correspondente · Nome e NIF do beneficiario da axuda ou solicitante. · Descrición detallada do material informático adquirido · Número de factura, data e lugar de emisión e denominación de “factura” (non serán válidos os tiques de compra) · Deberase acreditar o pago da factura ou ben constar na mesma a expresión “PAGADO” 10.1. Prazo de xustificación O prazo para presentar a documentación xustificativa do gasto realizado será do 1 ao 16 de novembro de 2021. De non presentar a documentación dentro do prazo establecido nestas bases ou no caso de que a documentación xustificativa fose incorrecta ou insuficiente, darase un prazo de 10 días para a súa emenda. Pasado dito prazo sen que a persoa interesada presente a documentación requirida entenderase que renuncia a axuda e procederase ao reintegro da axuda. A vista da documentación presentada o órgano instrutor emitirá un informe no que se poñerá de manifesto que da documentación que obra no seu poder despréndese que se produciu o cumprimento da finalidade para a que foi concedida a axuda. A aprobación da xustificación presentada polas persoas beneficiarias corresponde ao Alcalde Presidente do Concello de Cerceda logo do informe de Intervención.10.2. Reintegro da axuda As persoas beneficiarias procederán ao reintegro, total ou parcial, da axuda recibida xunto cos intereses de demora, nos casos indicados no artigo 33 da Lei 9/2007 do 13 de xuño de Subvencións de Galicia e, especialmente no caso de que se detectase que o importe recibido non fose empregado coa finalidade para a que foi concedida a axuda. Nos supostos nos que non se acredite un gasto igual ou superior ao importe concedido, a axuda reducirase ao importe do gasto xustificado de forma axeitada.11. DISPOÑIBILIDADE ORZAMENTARIA. Para as subvencións incluídas na presente convocatoria, reservarase crédito na aplicación orzamentaria 326.480.00 (2021/3/DIPU/4) por importe total de 30.000,00 euros.12. REXIME DE RECURSOS As presentes bases e cantos actos administrativos se deriven das mesmas poderán ser impugnados polas persoas interesadas nos casos e formas previstas na Lei 93/15, de 1 de outubro, de Procedemento Administrativo Común das Administracións Pública. A resolución do procedemento porá fin á vía administrativa e contra ela poderá interpoñer o recurso potestativo de reposición ante o órgano que a ditou dentro do prazo dun mes contado a partir do seguinte día ao da súa notificación, de conformidade co disposto no artigo 46 da Lei 29/1988, do 13 xullo, reguladora da Xurisdición Contencioso Administrativa DISPOSICIÓN ADICIONAL. No non previsto nestas bases será de aplicación a Ordenanza Xeral de Subvención do Concello de Cerceda, (BOP núm.120, do 26 de xuño de 2014), así como na lexislación estatal e autonómica en materia de subvencións. Cerceda, 20 de agosto de 2021. O Alcalde-Presidente, Juan Manuel Rodríguez García. Cerceda, 20 de agosto de 2021. O Alcalde-Presidente, Juan Manuel Rodríguez García.